钦定古今图书集成/明伦汇编/闺媛典/第329卷 > 樊姬
## 钦定古今图书集成/明伦汇编/闺媛典/第329卷 > 樊姬

按刘向《列女传》，樊姬者，楚庄王之夫人也。庄王即位，
好狩猎，樊姬谏不止，乃不食禽兽之肉。王改过，勤于
政事。王尝听朝罢晏，姬下殿迎曰：“何罢晏也？得无饥
倦乎？”王曰：“与贤者俱不知饥倦也。”姬曰：“王之所谓贤
者何也？”曰：“虞丘子也。”姬掩口而笑。王曰：“姬之所笑何
也？”曰：“虞丘子贤则贤矣，未忠也。”王曰：“何谓也？”对曰：“妾
执巾栉十一年，遣人之郑、卫，求贤人进于王。今贤于
妾者二人，同列者七人，妾岂不欲擅王之爱宠乎？妾
闻堂上兼女，所以观人能也；妾不能以私蔽公，欲王
多见知人能也。妾闻虞丘子相楚十馀年，所荐非子
弟则族昆弟，未闻进贤退不肖，是蔽君而塞贤路；知
贤不进是不忠，不知其贤，是不智也。妾之所笑，不亦
可乎？”王悦。明日，以姬言告虞丘子，丘子避席，不知所
对。于是避舍，使令迎孙叔敖而进之，王以为令尹。治
楚三年，而庄王以霸。《楚史书》曰：“庄王之霸，樊姬之力
也。《诗》曰：‘大夫夙退，无使君劳’。”其君者，谓女也。又曰：“温
恭朝夕，执事有恪。”此之谓也。